SKRIFTLIG FORESPØRGSEL P-1410/03

af Kathleen Van Brempt (PSE) til Kommissionen

(14. april 2003)

Om: Safarigitre

Udkastet til direktiv om beskyttelse af fodgængere og andre bløde trafikanter ved kollision med et motorkøretøj(1) omtaler bl.a. safarigitre. Bilfabrikanterne forpligter sig til ikke længere at montere safarigitre på deres køretøjer og ikke længere at sælge dem som reservedele. I praksis viser det sig, at

mange belgiske bilsælgere nu allerede er ophørt med at montere safarigitre. I direktivet anføres imidlertid intet om et forbud mod, at reservedelshandlere sælger safarigitre. På de belgiske veje dukker der stadig mange 4X4-køretøjer op med safarigitre.

Er Kommissionen enig i, at safarigitre er farligt ekstraudstyr, der ved sammenstød med bløde trafikanter øger risikoen for dødelig udgang?

Kan Kommissionen oplyse, hvilke forskningsresultater om følgerne af sammenstød mellem køretøjer udrustet med safarigitre og bløde trafikanter den råder over?

Vil Kommissionen tage initiativ til at forbyde safarigitre fuldstændigt? I bekræftende fald: Hvornår? I benægtende fald: Hvorfor ikke?

(1) KOM(2003) 67 endelig udg.

Svar afgivet på Kommissionens vegne af Erkki Liikanen

(7. maj 2003)

Kommissionen er bekendt med, at frontbeskyttelsessystemer som f.eks. safarigitre monteret på køretøjer udgør en øget risiko for fodgængere og andre trafikanter i tilfælde af kollision.

I juni 2001 indgik de europæiske bilfabrikanter, repræsenteret ved den europæiske bilfabrikantforening ACEA en forpligtelse om at indføre en række sikkerhedsforanstaltninger til forbedring af fodgængerbeskyttelsen. Lignende forpligtelser blev senere indgået af de japanske og koreanske bilfabrikanter, repræsenteret ved henholdsvis JAMA og KAMA i juli 2001 og marts 2002. Blandt forpligtelserne findes en aftale om ikke at montere såkaldte hårde safarigitre som originaludstyr på nye motorkøretøjer og heller ikke sælge sådanne som reservedele fra den 1. januar 2002. Hårde safarigitre defineres i forpligtelserne som frontbeskyttelsessystemer fremstillet af stål eller andet metal eller materialer med lignende karakteristika.

Førend Kommissionen traf beslutning om, hvorvidt den vil acceptere forpligtelsen, ønskede den imidlertid at høre Europa-Parlamentet og Rådet. I sine konklusioner af 26. november 2001 udtalte Rådet, at brugen af hårde safarigitre bør forbydes for personmotorkøretøjer med op til otte passagerer og lette erhvervskøretøjer på op til 3,5 tons samt, at Kommissionen bør foreslå midler til gennemførelsen heraf. I sin beslutning af 13. juni 2002 opfordrede Parlamentet ligeledes Kommissionen til at fremkomme med lovgivning om forbud mod safarigitre på eftermarkedet.

Kommissionen er som følge heraf i færd med at udarbejde et direktivforslag, der skal nedsætte kvæstelsernes alvorlighed for fodgængere og andre bløde trafikanter ved kollision med et motorkøretøj udstyret med frontbeskyttelsessystemer. Forslaget vil omfatte prøvningsprocedurer for alle safarigitre og lignende anordninger, der markedsføres enten som originaludstyr eller til eftermontering. I denne sammenhæng har Kommissionen taget hensyn til en rapport(1) udarbejdet af det britiske transportforskningslaboratorium, der giver en god indfaldsvinkel til mulige prøvningsprocedurer for safarigitre.

(1) Assessment and test procedures for bull bars, (Vurderings- og prøvningsprocedurer for safarigitre) G. Lawrence, C. Rodmell, A. Osbourne. TRL Report 460.